Sunnudaginn 13. júní 2010 , í blíðskaparveðri , var haldin hátíðleg athöfn við Minjasafn Austurlands þar sem fagnað var byggingu torfbæjarlíkans af Galtastöðum fram í Hróarstungu . Nemendur í 8. bekk Egilsstaðaskóla tóku þátt í verkefninu á vordögum skólans en það var hluti af skipulagðri safnfræðslu Minjasafns Austurlands . Forseti Íslands , Ólafur Ragnar Grímsson , tók þátt í athöfninni og flutti ávarp . Galtastaðir fram er torfbær í Hróarstungu og hluti af húsasafni Þjóðminjasafnsins . Verkefnið byrjaði á því að nemendur Egilsstaðaskóla heimsóttu bæinn og unnu að því loknu í nokkra daga að byggingu líkansins sem er um 1/3 af stærð frummyndarinnar . Þau smíðuðu þil , mældu út stærð bæjarins , hlóðu veggi og lögðu torfið auk þess sem sérstakur upplýsingahópur vann texta og myndefni á skilti , undirbjó opnunarhátíðina og vöktu athygli fjölmiðla á verkefninu . Almennt gerðu nemendur góðan róm að verkefninu og áhuginn var svo mikill að þegar ljóst var að ekki næðist að ljúka verkinu á þeim tíma sem fyrirhugaður hafði verið komu þau á frídegi sínum til að ná að ljúka því . Í ávarpi sínu lagði forseti Íslands áherslu á mikilvægi torfbæjarins í menningararfi okkar og lýsti ánægju sinni með verkefnið sem væri einmitt til þess fallið að vekja frekar áhuga fólks á sögu og merkingu þessara merku bygginga . Einnig ræddi hann um fjölgun ýmissa safna á Íslandi og því samstarfi sem nú er að aukast á milli þeirra og skóla .